**A 2020 UTÁNI KÖZÖS AGRÁRPOLITIKA JOGALKOTÁSI FOLYAMATAINAK**

**JELENLEGI ÁLLÁSA**

**-**

**Az Európai Parlament Mezőgazdasági Bizottságának (COMAGRI)
módosítási javaslatcsomagjai**

HÁTTÉRANYAG

**Előzmények:**

Az **Európai Bizottság** javaslata

* a 2021-2027-es időszakra vonatkozó **Többéves Pénzügyi Keretre** (2018. május 2.)
* **KAP rendelettervezetekre** (Egységes közös piacszervezés, KAP Stratégiai Terv rendelet, Horizontális rendelet (2018. június 1.)

(Részletes információ: [Tájékoztató a 2020 utáni Közös Agrárpolitika várható kereteiről](http://www.nak.hu/kiadvanyok/kiadvanyok/2309-tajekoztato-a-2020-utani-kozos-agrarpolitika-varhato-kereteirol) c. kiadványban)

Jelenleg a fenti tervezetek tárgyalása zajlik.

Az uniós költségvetés végleges elfogadásához az állam- és kormányfőket magába foglaló Európai Tanács (EiT) egyhangú döntése szükséges, miután az EP kifejezte egyetértését.

A szakpolitikai rendelet tervezetek jóváhagyásánál a rendes jogalkotási eljárás szabályai működnek, azaz a Tanács mellett az EP is egyenrangú társjogalkotó. Ezen **uniószintű jogalkotási folyamat állomásai**t az alábbi ábra szemlélteti:



**A KAP rendelettervezetek esetében az EP szakbizottságok már szavaztak a módosítási javaslataikról** (ábrán piros pöttyel jelölve).

**Jelen háttéranyagban, legfrissebb információként, az EP Mezőgazdasági Bizottsága (COMAGRI) által megszavazott módosítási javaslatcsomagok tartalmáról adunk bővebb tájékoztatást.**

**2019. április 1:** COMAGRI szavazás – **Egységes közös piacszervezés**

Főbb javaslatok:

* **A készletgazdálkodásra és a termelési mennyiség csökkentésre vonatkozó rendszer kiterjesztése az összes szektorra**: a jelenlegi rendszer azoknak a tejtermelőknek nyújt támogatást, akik önkéntesen kevesebbet termelnek annak érdekében, hogy a piaci egyenlőtlenségek esetén stabilizálják az árakat. Amennyiben a helyzet nem javul, a Bizottságnak adót kellene kivetnie az összes termelőre, aki növeli a mennyiséget. Emellett az egyelőre csak földrajzi védettségű sajtokra, sonkákra és borokra vonatkozó határozott idejű szabályozást az összes védett földrajzi jelzéssel és földrajzi eredetvédelemmel ellátott termékre szeretnék kiterjeszteni.
* **Közös uniós agrárpiaci megfigyelőrendszer kialakítása:** célja, hogy statisztikai adatokat gyűjtsön a termelésről, a készletekről, az árakról, bevételekről, az import és export alakulásáról, annak érdekében, hogy már időben előre jelezze a piaci zavarokat. A megfigyelőrendszert elsősorban a gabona, cukor, olívaolaj, gyümölcs, zöldég, bor és húságazatban alkalmaznák. Emellett a piaci biztonsági hálót szeretnék kiszélesíteni az állami intervenciók engedélyezésével más termékek – mint például a fehércukor, a bárányhús, sertéshús és csirke – esetében is.
* **A szőlőtelepítésre vonatkozó engedélyezési rendszer határidejének 2050-ig történő meghosszabbítását** szeretnék.Emellett a boros címkéken javasolják feltüntetni a tápanyag-információt, de legalább az energiatartalmat.

**2019. április 2:** COMAGRI szavazás – **KAP Stratégiai Terv**

Főbb javaslatok:

* **Pénzügyi allokáció:**
	+ **I. pillér:**
		- 60% - Alap jövedelemtámogatás + redisztributív kiegészítő jövedelemtámogatás (ebből min. 5 százalékpont a redisztribúcióra)
		- 20% - öko-rendszerek
		- 2% - fiatal gazda kiegészítő jövedelemtámogatás
		- 12% - termeléshez kötött támogatás
		- 3% - piaci intézkedések
		- 3% - nemzeti tartalék
	+ **II. pillér:**
		- 30% - éghajlat- és környezetvédelmi intézkedések
		- 30% - öntözési beruházások, digitális technológiák, kockázatkezelési eszközök, együttműködések, tudás- és információátadás (68, 70, 71. 72. cikk)
		- 5% - LEADER
		- 4% - Technikai Segítségnyújtás
		- 31% - nincs elkülönítve meghatározott célra
* **Capping:** a javaslat megtartaná a 100 ezer eurós támogatási korlátot, az elvonás alapjául szolgáló (támogatási) összeg csökkentését ugyanakkor **nem a** **bérköltségek 100%-ával, hanem csupán 50%-ával** tenné lehetővé.
* **Degresszió**: törlését javasolják.
* **Redisztributív kiegészítő jövedelemtámogatás**: a közvetlen támogatások **min. 5%-**a. (viszont hektáronként nem haladhatja meg az alap jövedelemtámogatás 65%-át, a jogosult terület nagysága gazdaságonként pedig nem lehet nagyobb, mint a gazdaságok méretének országos átlaga) Amennyiben a tagállam **min. 10%-**ot allokál erre az intézkedésre, akkor **szabadon dönthet a capping alkalmazásáról**.
* **Fiatal gazda kiegészítő jövedelemtámogatás**: a közvetlen támogatások min. 2%-a, amit a benyújtást követően **legfeljebb 7 évig** vehet igénybe. További támogatásban a vidékfejlesztési programból részesülhetnek.
* **Az öko-rendszerek** kiterjesztése az éghajlat- és környezetvédelmi intézkedések mellett az **állatjólétre,** illetve ide tartoznának az EFA teljesítések és a tápanyaggazdálkodási eszköz (Farm Sustanability Tool) használata is, mivel ezeket törölnék a kondicionalitásból.
* Az **I. pillér 20%-**át szánnák az **öko-rendszerekre**.
* A **II. pillér** forrásainak pedig **30%**-át kelljen **éghajlat- és környezetvédelmi célokra** fordítani.
* **Pillérek közötti rugalmasság**: **az I. pillérből maximum 15%** csoportosítható át a **II. pillérbe**. A **II. pillérből legfeljebb 5%-ot** lehet átcsoportosítani az **I. pillérbe**, **kivéve** **Magyarország**, Horvátország, Lengyelország, Szlovákia esetében, ahol az **átcsoportosítás mértéke elérheti a 15%-ot**, azonban ebből **5%-ot öko-rendszerekre** kell fordítani.
* A hektáronkénti kifizetések 2024-re érjék el a közvetlen támogatások átlagának 75%-át, 2027-re pedig a 100%-át.
* **Valódi gazda** definíciója: a tagállam határozhatja meg, azonban biztosítani kell, hogy olyan gazdák így nem kapnak támogatást, akiknél a mezőgazdaság csak elhanyagolható részét képezi a gazdasági tevékenységüknek.
* Nők szélesebb körű bevonása.
* A nemzeti stratégiai terv alapján elkészített új teljesítési modell bevezetése 2022-től.
* A versenyképességet elősegítő kötelező támogatási intézkedés bevezetése.
* A termeléstől függő támogatások esetében a Bizottsági javaslathoz képest nem bővültek az érintett szektorok.
* A beruházások esetében előzetes környezeti hatásvizsgálatot kelljen lefolytatni.

**2019. április 8:** COMAGRI szavazás – **Horizontális rendelet**

Főbb javaslatok:

* **Mezőgazdasági válságalap**: a KAP büdzsén kívüli további uniós forrásbevonással válságalap létrehozása a termelőket érő piaci instabilitások kiegyenlítésére. 400 millió EUR kezdőtőkével, évenként további folyamatos befizetésekkel, a megmaradó pénzösszegeket továbbgörgetve. Maximális nagysága 1,5 milliárd EUR lehetne. Amennyiben ez nem elég, a közvetlen támogatásokból lehetne további forrást ide csoportosítani (pénzügyi fegyelemre vonatkozó eljárás szerint).
* **Keményebb büntetések**: amennyiben a termelők ismétlődő jelleggel nem teljesítik a kondícionalitásban előírtakat, 10%-os büntetésre számítsanak (a jelenlegi 5%-os helyett). Az akaratlagos szabályszegésekért akár 15%-os forráselvonás is járhasson.
* **Tagállami teljesítés ellenőrzésének mérséklése**: a megfelelés alapú ellenőrzésekről elmozdulás történik a teljesítmény alapú ellenőrzések felé, így a fontos az lesz, hogy a tagállamok mennyire tudják teljesíteni a Stratégiai Terveikben vállaltakat. Annak érdekében, hogy a tagállami adminisztrációt, illetve a termelőket az új rendszer kevésbé terhelje, a tagállamoknak csupán kétévente kelljen jelentést tenniük (a bizottsági javaslatban szereplő éves jelentéstételi kötelezettség helyett). Ha egy tagállam saját belső ellenőrzési rendszere ugyanakkor nem alkalmas a megfelelő teljesítmény biztosítására, a Bizottság a kockázatot mérlegelve helyszíni ellenőrzéseket folytathasson le.

**Következő lépések**

Az **Elnökök Értekezlete** (tagjai: EP elnök, képviselőcsoportok vezetői) dönt a folyamatban lévő ügyekről a következő parlamenti ciklus elején, így arról is, hogy **a fenti javaslatcsomagokat az újonnan megalakult parlament elé terjeszti-e** továbbtárgyalásra, vagy visszaküldi őket a parlamenti szakbizottságoknak újravitatásra.